William Bligh

William Bligh (9. syyskuuta 1754 St Tudy, Cornwall, Englanti – 6. joulukuuta 1817 Lontoo, Englanti) oli Britannian kuninkaallisen laivaston vara-amiraali ja neljäs Uuden Etelä-Walesin kuvernööri. Bligh toimi "HMS Bountyn" kapteenina, kun laivalla puhkesi perämies Fletcher Christianin johtama kapina.
Tausta ja yksityiselämä.
Bligh syntyi vuonna 1754. Hänen isänsä työskenteli tulliviranomaisena. Luonteeltaan Blighn kerrotaan olleen äkkipikainen, mikä johti usein konflikteihin hänen ja alaistnsa kanssa.
Bligh ja hänen vaimonsa Elizabeth Betham (vih. 1781) saivat kahdeksan lasta, joista kuusi oli tyttäriä kaksi poikia (kaksoset). Pojat eivät selviytyneet aikuisiksi. Bligh jäi leskeksi vuonna 1812 vaimonsa kuoltua.
Ura laivastossa.
Bligh liittyi laivastoon yhdeksänvuotiaana. Hän osallistui 23-vuotiaana kapteeni James Cookin kolmanteen matkaan. Ennen kuuluisaa Bountyn matkaansa Bligh palveli kolmesti samoilla laivoilla kuin Fletcher Christian. Kaksikko tutustui 1780-luvun alussa, jolloin Bligh palveli kauppalaivastossa ja otti Christianin suojatikseen. 
Bountyn kapina.
"Bountyn" leipäpuun noutomatka päättyi huonosti. Osa miehistöstä nousi kapinaan huhtikuussa 1789. Kapinan jälkeen Bligh ja hänelle uskolliset 18 miestä laskettiin veneeseen keskelle eteläistä Tyyntämerta mukanaan vain vähän ruokaa ja juomavettä. Koska kapinalliset tarvitsivat tiettyjä ammattimiehiä, kapteenin puolella olleet seppä ja kaksi puusepänapulaista pakotettiin jäämään alukselle vastoin tahtoaan, mutta kapteenille lojaali puuseppä sai mennä veneeseen.
Paluu Englantiin ja oikeudenkäynti.
Taitavana navigoijana ja merimiehenä Bligh onnistui luotsaamaan veneen ja siinä olijat yli 6 000 kilometrin matkan takaisin sivistyksen pariin. Seuranneessa oikeudenkäynnissä, joka järjestettiin aina laivansa menettäneelle kapteenille, Bligh vapautettiin syytteistä, ja hän sai toistaa leipäpuunhakumatkansa, josta selvisikin ilman ongelmia. Hänet palkittiin Society of Arts -mitalilla merenkulun ja botaniikan eteen tekemistään palveluksista, ja hänestä tehtiin Royal Societyn jäsen. 
Vuonna 1797 Blighin laivalla kapinoitiin taas, sillä hänen miehistönsä otti osaa lakonomaiseen Noren laivastokapinaan yhdessä monien muiden miehistöjen kanssa. Napoleonin sotien aikana hän osallistui useisiin taisteluihin sota-alusten komentajana ja kunnostautui erityisesti Kööpenhaminan taistelussa, jonka jälkeen hän sai henkilökohtaisen kunniamaininnan itse amiraali Horatio Nelsonilta.
Uuden Etelä-Walesin kuvernööri.
Vuosina 1806–1808 Bligh oli Uuden Etelä-Walesin kuvernöörinä. Hänen hallintoaikansa keskeisiä ongelmia oli rommikapina, joka oli noussut siirtolaisten ja brittivirkavallan välille. Bligh pyrki suitsimaan rommikauppaa siirtokunnassa, minkä lisäksi hänen välinsä omiin alaisiinsa olivat tulehtuneet Blighn syytettyä heitä korruptiosta ja saamattomuudesta.
Fiktiossa ja jälkimaine.
Hollywood-elokuvissa Bligh on esitetty usein sadistisena ja vanhana päällikkönä ja Christian taas nuorena ja loistokkaana, mutta totuus on pitkälti toinen. Bountyn kapinan sattuessa Bligh oli vain 34 ja Christian 24.
Kunnianosoituksia.
Blighn vuonna 1797 saama laivaston kultamitali huutokaupattiin vuonna 2011 nimettömäksi jääneelle henkilölle 160 378 punnalla.
Akee-kasvien latinankielinen nimi (Blighia) viittaa Blighin.